khistorydata/jeongjo-sjw-relations huggingface dataset:
정조 11년 · 목
承旨沈豊之曰永禧殿祝亦當親押乎予曰永禧殿則無親押之例矣社稷宗廟景慕宮三處當親押矣再明出宮差早爲之然後似無窘速之患矣予曰卿之登筵今幾年矣甲辰以後今始見之乎載經曰然矣予曰其時事何爲而然乎此非特徒亂人心而已予以卿春坊舊僚潛龍故契故於卿事每每庇護而卿何不體此心做事如是耶載經曰臣性本木强不能與世屈伸之致矣予曰卿則以木强二字引作好題目擔在自已身上而若在堂下名官則或以乖激取名如卿老成何效此套於卿雖或爲取名之道而國脈豈不潛傷乎推此思之所係豈非大段乎自此勿如前然少回初心來頭銓衡必善爲之無襲舊套好矣載經曰臣本非乖激保合大和共濟國事臣之本心也予曰信心直行則自歸於乖激古語曰識時務者爲賢卿雖七旬筋力尙强從今以後須思涉世之方也世皆畏卿而予則以爲卿本良善矣守禦使近頗向熟卿何不效之乎載經曰守禦使有突兀處而臣則初不然矣予曰貶坐何當爲之載經曰今日爲之矣予曰然則卽爲出去也仍敎曰予以右承旨爲純實矣以今見之則殆與所料相反矣向問近來便服赴衙之有無則對以近無是弊云矣此不是不誠實處乎如李在簡者身居法官便服赴衙無難爲之已極駭然而向來享官時托病呈疏者尤極無嚴矣雖以大臣之尊猶不得便服赴衙則李在簡是何人安敢若是放恣乎此事不特大關國綱而已言于大臣處自今以後使備郞摘奸朝房若有現發者卽爲論罪而亦言于兵曹參議柳誼處使之摘奸以爲草記
정조 11년 · 목
予曰吏曹本有祭官謄錄册子乎仁浩曰近來則似爲錄置矣予曰此後殘司官員若差五次則厚料衙門官員連差十次之意嚴飭吏曹
정조 11년 · 목
箚略曰昨日賓對以便服赴公事聖敎諄勤而臣敢以未嘗目擊必無是事仰對矣迺者以臣之從弟前判書臣在簡赴召時犯科方有廟堂論罪之擧臣職忝董率同堂之間不能戒飭則尙何望其表正百僚乞降威罰批以雖無於法之法作法是法爲法官不可冒犯古有民不畏法之語而法官之犯法未之聞也卿之不知固無怪何必如是爲引惟卿重厚畏愼予所歎服使卿從弟事事效卿則卿豈有今日之箚乎在卿毫無難安之端安心勿辭卽起視事仍命此批答遣史官傳論
정조 11년 · 강
右參贊李性源疏陳病狀乞解本兼諸任賜批
정조 11년 · 목
批以卿之情事想來悲切從宦可以寓心勿辭行公又敎曰右參贊批下以私情廢公事義無所據進住城外何不出肅牌招申飭行公
정조 11년 · 강
有政吏曹判書李文源進
정조 11년 · 목
敎曰貶坐當前刑曹判書有闕之代政官牌招開政○以鄭好仁爲刑曹判書宋祥濂爲校理
정조 11년 · 강
遞兵曹參判黃昇源
정조 11년 · 목
敎曰典牲提調黃昇源本職許遞前望單子入之待下批牌招察任
정조 11년 · 강
假注書張錫胤以領議政金致仁附奏啓
정조 11년 · 목
書啓以爲臣奉聖諭傳諭于領議政金致仁處則以爲史官臨宣聖敎有次對食後來會之命而賤疾沈篤無望蠢動瘝職之誅嚴譴之降惟是伏祝云矣
정조 11년 · 강
判下兵曹社稷宗廟景慕宮省牲器時隨駕軍兵磨鍊草記
정조 11년 · 목
因該曹草記敎以訓局步軍八哨馬軍三哨禁軍三番隨駕留陣置之
정조 11년 · 강
遞大司成申大升以洪秉纘纉代之
정조 11년 · 목
敎曰大司成聞有實病許遞前望單子入之待下批牌招察任○因秉纉牌不進傳旨敎以無端違牌事甚未安更爲牌招違牌勿爲呼望更鼓已深牌去來申飭
정조 11년 · 강
命忠淸監司洪檍情債永罷狀啓置之堤川還穀代捧狀還下送
정조 11년 · 목
忠淸監司洪檍狀啓以爲軍丁逃老故情債永爲革罷改案所入自該邑從略取辨成節目施行敎以諸道狀本中卿之意見極爲精詳殊可尙也然旣更令關問堂於齊到後自廟堂稟處此狀啓姑爲置之事回諭○又以堤川縣監還穀單代捧守令令攸司御處馳啓敎以單代捧旣不知昉自何年則以三十年爲限者未免硬定以今狀本現告觀之生存不過如干人石數又最少以此以彼以此勘律太涉斑駁此狀啓還下送依狀請寬限收殺後形止轉報廟堂事回諭
정조 11년 · 강
命學敎授趙鎮宅施刊削之典
정조 11년 · 목
敎曰凡今世家曲費恩造何限而豈若趙鎮宅乎往事尙何言生之又生若保如傷幺麼庠製胡大事也當刻內一邊出肅一邊稱病已前之屢朔虛縻固無論臨限跳踉依舊是乙未以前習氣此蓋爲而不售臆餒耳不爲無所畏所以至於屢抗命也其意極無嚴昨於草記非不欲嚴加處分而近慣見之無足深責特垂終始之澤昨筵果有多少數示渠若有省覺泥首鑽地沋死不得可也焉敢揚揚若無故聚諸生會試考券乎當初出令雖或謂之㥘也今日渠之從兄以輪對官入侍筵敎又何如則聽若不聞因仍蹲坐亦極可駭指渠作人之域莫如嚴處學敎授趙鎮宅施以刊削之典俾廷紳知有罪莫逭須各畏愼
정조 11년 · 강
命白景采等嚴問捧供崔昌祿定配安福大充軍
정조 11년 · 목
政院啓言今月初一日禮曹節目入啓後未下之意今日廳坐入稟矣司謁及別監以爲已下入錄册子臣等方査究原節目之際今始啓下以此推之則別監册子置簿如是矇然當該司謁及別監請竝令攸司科治敎以萬萬駭然寧有如許事理當該司謁頭目別監當該別監先令兵曹捉致嚴問捧供以入尋常公事猶不敢若是況莫重誕辰陳賀單子乎掖隸本是無倫無識之徒焉敢犯此無據之罪乎各別嚴査草記事分付又啓言今日廳坐時以禮曹節目未下之意微稟矣今聞司謁別監輩中問稽滯不卽入稟萬萬痛駭當該司謁及別監令攸司請嚴査重勘敎以未下公事之誤錄於已下秩猶屬無情之科莫重入稟之事中間遲滯此雖發覺後弊誠有難言之端渠輩所犯可謂罔赦不可尋常照律而止該番司謁遠地勿限年定配該別監絕島充軍待用刑令配所道伯捉來嚴刑還配事分付此雖一事事關嚴內外杜後弊不可不深加意處卿等知悉
정조 11년 · 목
因宣惠廳郞廳現告敎以此輩公故則百計稱頉公事如是稽滯極爲無狀竝汰去又因望單子敎以前日飭敎固無論昨夜又有飭敎則抽對不出於黃白之問焉敢乃爾當該堂上從重推考此單子勿施
정조 11년 · 강
命別監池大源收贖後除名
정조 11년 · 목
兵曹啓言司謁白景采頭目別監朴重大別監池大源捉致嚴問則景采以爲不能檢飭莫重公事誤以啓下懸錄云重大以爲不善申飭云大源以爲莫重公事混爲懸錄置簿册子萬死無惜云矣敎以迷劣所致所重則在司謁及行首待用刑令攸司決杖懲勵該別監移送該曹杖一百收贖後除名該廳事分付
정조 11년 · 목
社稷宗廟永禧殿景慕宮臘享在再明也
정조 11년 · 강
領議政金致仁領敦寧洪樂性陳箚請寢社壇親臨之命竝賜批
정조 11년 · 목
致仁箚略曰社壇外閭家大段不安所聞驚心此時動駕有乖於淸道之義乞寢動駕之命批以箚辭認出愼重之意已整備矣有難中止卿須諒之仍命此批答遣史官傳諭○樂性箚略曰社壇洞內近甚不淨隣比之人擧皆遠避云大聖人愼重之道不宜躬臨乞寢親臨之命批以不必煩請卿須諒之仍命此批答遣史官傳論
정조 11년 · 강
政院議啓請寢社壇親臨之命賜批都承旨沈豊之左承旨趙衍德右承旨尹行元左副承旨曺允大右副承旨洪仁浩同副承旨南鶴聞
정조 11년 · 목
議啓以爲社壇近處閭閻多輪行之疾云淸蹕臨過之地有此不淨之患豈古聖王桃茢淸道之義哉乞寢社壇親臨之命批以大臣之有聞卽陳固可感卿等何往而如是煩瀆乎
정조 11년 · 강
玉堂聯箚請寢社壇親臨之命賜批應敎朴廣源校理宋祥濂沈與永副校理洪義浩宋翼孝修撰李洪載副修撰朴基正李鼎德
정조 11년 · 목
聯箚略曰社壇近地頗有輪疾人多移避此際淸蹕之過其處殊欠淸道之義乞寢親臨之命批以豈如是煩瀆乎
정조 11년 · 목
敎曰何如是違召右參贊李性源推考更爲牌招察任
정조 11년 · 목
敎曰矯氣質最難予於重臣亦云若使誠信早格豈有前後責敎他人遞推之事在重臣則欲加罷削他人曲恕之罪在重臣則自爾深看莫非自取誰咎誰尤雖以近日事言之勿論命令之大小法禁之輕重以標異爲高致此正殊塗同轍公服赴公有甚難事敢以掌法之官無難壞了此務勝乎取便乎然大臣旣云無是必是現告之誤捧此一款姑置之幺麼郞官差出屢煩飭敎黽勉破戒名宦取捨猶不敢乃爾況財賦微官乎此雖小事太欠嚴畏凡今廷臣之曲保身家者癡濫滋長敢售於今日朝廷況此重臣之本自了了者無怪其不小心謂以待命經宿闕外云若此則再昨言病又何相戾昨日備局請罷草記雖以爲大臣之心勿令捧入而郞官差出事極爲駭然前判書李在簡罷職須令痛改前過期於孚感
정조 11년 · 강
命安大福充軍崔昌祿令禁府擧行
정조 11년 · 목
刑曹啓言罪人安大福康津縣薪智島充軍定配押送司謁崔昌祿係是出身請令義禁府擧行允之
정조 11년 · 강
遣承旨詣永禧殿奉審摘奸
정조 11년 · 강
詣仁政殿月臺親押香祝仍詣宗廟景慕宮展拜省牲器
정조 11년 · 목
具翼善冠袞龍袍乘輿出協陽門詣仁政殿月臺降輿陞座親押仍行親傳香降自東階祇送訖領議政金致仁判府事徐命善領敦寧洪樂性判府事李福源金熤左議政李在協等曰今此動駕寔出致敬之情禮而社壇近處閭閻不淨云淸蹕之臨過實所未安亟寢成命敎曰予於今年以來凡於大享一未親行故親省牲器欲伸誠禮而不淨云云之處差間於駐駕之地云何可因此而遽撤旣戒之行乎所重旣如許今雖有卿等之齊懇實難曲從矣僉曰親押親傳香之禮情禮已伸矣予曰雖曰如此嚴駕已備且聞所經之地殆同過去路過路亦何避也僉曰實非尋常過去之路聞之極爲驚心故冒死煩懇亟副群情予曰一洞之中適有一家之不淨亦何可謂熾盛乎僉曰雖未詳知人多移避蓋其毒癘殆所罕有云矣予曰不但所重在焉事面亦復如何矣僉曰如有如何之端臣等何敢屢瀆予曰比享事雖或有差等方臨啓駕事甚如何矣僉曰嚴駕已戒之後旋因群請而寢命豈不有光於聽納之德乎予曰昨於領敦寧請對已言其無前例矣熤曰不思愼重之道又咈群請之懇誠不敢知爲得中矣致仁曰其在愼重之道似不當若是矣予曰如可從之何必靳許似聞其家在牆外稍間處云何可以此中止乎僉曰只隔一牆法駕經過萬萬悶迫矣予曰此與享事有異卿等又若是懇摯特爲曲從矣仍敎曰今日社稷省牲省器勿爲親臨又命致仁曰早曉來待如是懇請觀卿顏面特許允從自此落後以爲善攝也仍乘輿出仁政門降輿乘輦出敦化門詣宗廟前降輦乘輿入廟大門降輿御齋室改具冕服就板位行禮仍詣殿內奉審訖詣省器所省器訖詣永寧殿就板位行禮仍詣殿內奉審訖還御齋殿少頃詣省牲所省牲訖還御齋殿改具翼善冠袞龍袍乘輿出廟大門降輿乘輦詣景慕宮前降輦乘輿入宮大門降輿御齋室改具冕服就板位行禮仍詣廟內奉審詣省器所省器訖還御齋室少頃詣省牲所省牲訖還御齋室改具翼善冠袞龍袍乘輿出宮大門降輿乘輦入弘化門由建陽門還內
정조 11년 · 강
行社稷宗廟永禧殿景慕宮臘享
정조 11년 · 강
御春塘臺召見承旨及兵曹判書承旨曺允大洪仁浩南鶴聞兵曹判書鄭昌順
정조 11년 · 목
敎曰春塘臺殿座侍衛兵曹入直堂郞及宣傳官外置之兵刑房承旨入侍餘皆置之禁衛大將徐有大記過卽爲待令○予曰禁將徐有大旣有記過待令之命則當於殿座近處來待何敢偃處闕外乎使之斯速納符待命也予曰禁將事承旨想未聞知矣昨夜命送承旨於魂宮參享而墓所則欲送史官參享先令壯勇衛往探行祭時刻而回報矣使喚之人爲禁營邏校所捉酗醉侵困達曉不放終無皁白故朝始査問則該將臣了不聞知云若知所重焉敢如此乎允大等曰徐有大之事誠駭然矣仍命拿入徐有大予曰今日殿座兵判當爲別侍衛而何不入來乎兵曹判書鄭昌順進前予曰日昨李在簡處分予意有在大抵便服干科雖是小事首先犯禁已極可訝惠郞望之屢煩飭敎尤可駭也此重臣歷揚崇顯似緣善涉世之致然崇顯之人尤宜操心而未見其爲然故予果嚴處而須以後勿如是之意傳之可也重宰如此故如趙鎮宅者不思兢愼欲售舊習豈不可痛如渠者雖被拂拭宜思自處以有累而不此之爲予所莫曉也乙未冬政事其可成說然而趙曮只用貪律在渠曲恩極矣昌順曰聖敎至當矣
정조 11년 · 강
左議政李在協陳箚自列賜批
정조 11년 · 목
箚略曰日前籌司郞以草記來傳於臣宜卽仰請嚴誅而適在齋所姑且縮伏所下傳敎至有現告誤捧之敎一倍戰恐而受香隔日不敢更煩冞增罪戾蓋賓筵俯詢之時只據常理之所必無者率口仰對而退而聞之則首先犯科乃在同堂之間矣敢以未信之事容易質言於君父之前何其妄耶臣之從弟雖以他事被罪其便服赴公罪固未勘移心懍恧姑無論其於國體何哉奏對不審之罪難免周遮之嫌乞降威罰批以文恬武嬉睯不知畏重臣如此將臣又如此具僚之干科卽次第件事國之爲國捨法綱何以董正之責在揆地望須留意向筵無是之奏予亦豈不知無心但不當信處過信至於質言是爲差欠未嘗不爲卿慨歎亦何必深引乎予自昔日每見大官於法綱所係處雖微事細節無或放過意謂此大官職分固然云今之大官不屑爲也得無違於問牛喘之義耶旣往雖勿諫來猶可追卿須安心勿辭視事振勵將頹之法綱也仍命此批答遣吏官傳諭
정조 11년 · 강
命禁衛大將徐有大勿待罪
정조 11년 · 목
禁衛營啓言本營七牌巡邏牌將一番騎士沈鍜處嚴問取招則以爲昨夜路逢黃哥寒暄後卽爲放送又有同行人故執捉詰問則黃哥以爲此人亦以吾顏面許放爲好云故答以汝之同行人許放豈其易乎仍爲執捉而去若知其壯勇衛奉命之行則雖從人何敢執捉乎前後事實不過如斯通符搜考一款初無可論云反覆鉤問終不吐實査實事面不輕而不善擧行至此惶恐待罪敎以昨日奉命之壯勇衛卽卿之所薦黃仁爀稱名人也爲人亦必見知昨日出送蓋爲壯實祭後發行五更已到行色豈有不知之理至於探時帶卒之不先入送雖因時刻之將近仁爀不善擧行之罪才令勘斷而無論如此如彼所謂牌將之曰以不知安知非伊時泥醉之故而否則必足杜撰之語觀於名字似有行列亦與無薦白徒有異尤焉敢餙辭此槪再昨日御廳巡邏因掖屬被捉牌將處至有木綿賞給之命渠亦必有倖心作此擧渠輩蟻風何足道然渠帥旣以此被罪則不可白放移送有司照律處置大抵此事一則該帥之罪二則該帥之罪捉來之後早卽警聽豈有是也情出無妄跡實無狀且其子出入近侍則小心尤倍他帥而擧行如是儱侗此非特不恐而何此等之人用加倍之律然後可以懲他故耳至於査事無論奉命與否之知不知執捉一款渠旣輸款卿則勿待罪
정조 11년 · 강
命禁衛大將徐有大削職
정조 11년 · 목
敎曰近不得躬臨昨夜文禧廟孝昌墓臘享以替臨之意分遣承史使之參享回奏墓所則以城鑰之已下先以狀勇走騎持通符看審行祭形止爲禁營邏校所捉通符之執出搜考不但事未前聞拘置該卒至於經宿門開後始通知尋常奉命猶不敢乃爾況本墓所重何如享祀事體又何如則因營校之醉酗奉命承史之僅趁今日晝茶禮出去者寧有如許駭然之擧爲將臣者聞此必驚悚不待闕門開鑰一邊草記待罪一邊放送可也否則一邊微稟一邊嚴治邏校亦可也尙今無一言者尤萬萬無狀拿入該帥問之所對極爲儱侗然則邏校醉於酒作俑該帥醉於睡不知也此固有辱朝廷而雖曰無識武夫亦知所重旣犯似此重罪豈可寬恕禁衛大將徐有大亟施削職之典使近日將臣俾袪有所恃而不恐之習
정조 11년 · 강
命守禦使金鍾秀兼察禁將御營都提調金致仁兼察大將
정조 11년 · 목
承旨曺允大啓言禁衛大將徐有大兼御營大將徐有大今方拿入命召來納將兵之任不可無總察何以爲之敎以禁衛大將出代間守禦使兼察兼御營大將出代間訓鍊大將兼察牌招聽傳敎又啓言兼御將李敬懋有拘忌不得入闕云何以爲之敎以都提調兼察也
정조 11년 · 강
以李柱國爲禁衛大將備薦也
정조 11년 · 목
該曹啓言昨日動駕時安山幼學趙完相擊錚故考其原情則與文英得山訟事矣民習痛駭原情勿施猥越之罪請重勘允之又啓言狼川幼學李明奎擊錚故考其原情則渠父三碩遠配生還木物推給云矣雖以其父被配稱冤罪狀之如何不得考見則有難取信見奪木物事外托訟父之冤潛售徵財之計猥越莫甚原情勿施自臣曹請懲治允之又啓言陽德兔城鎭良人河仁宅擊錚故考其原情則以爲渠父健三方以誣罔之罪牢囚縣獄俾蒙放釋之典云矣仁宅之父健三今年八月以本鎭弊瘼擊錚鳴冤而前道伯査啓中自歸虛妄待用刑重勘之意伊時自臣曹覆啓蒙允矣曾未幾何敢欲掉脫萬萬痛駭原情勿施請嚴飭放送允之
정조 11년 · 강
王大妃殿進御加減正傳二陳湯命自今日停止榻敎也
정조 11년 · 강
召見前平安監司李命植于誠正閣
정조 11년 · 목
遞來也○予曰卿出外稍久且以身病請遞故果爲許施矣排日登程能無添損乎命植曰病勢今雖少差氣血全枯矣予曰人之爲箕伯者或益已或遊觀而卿則淸儉最著予所深歎且聞不率內眷云然乎命植曰果不率去矣予曰尤菴集自箕營開板而以卿廩餘爲之云然否命植曰然矣予曰卿於尤菴集頗勞矣命植曰列邑䨀政事誠可悶矣爲守令者全不留意故倉庫皆蕩然矣予曰此亦出擧條申飭好矣命植曰新伯當報于備局待報來稟處似好矣命植曰臣之病狀實無供職之望今此見職亟賜體諒是所望也
정조 11년 · 강
命羅蔘御藥所用全其形體
정조 11년 · 목
前平安監司李命植啓言昨年得見嶺營羅蔘進上則俱非天生形體刮去外皮露出膚肉藥料精神本在皮肉之間而已皆疏洩何望其得效乎御藥所用尤不當犯手巧作此後自藥院申飭該道使之不復犯手全其形體似好從之
정조 11년 · 강
命關西還穀矯捄令廟堂稟處
정조 11년 · 목
前平安監司李命植啓言關西還穀折米都數不過爲百萬石其中三十萬石儲在山峽諸邑無路遷動只以七十萬石布在列邑矣每年取秏發賣之數殆近四萬石必爲四十萬石分給然後可得四萬石之秏餘數只是三十萬石分留留穀絕少若遇歉歲則彼四十萬石不敢以未捧懸錄其所未捧專在於元分之穀國穀因此秏縮其捄弊之策則就發賣條中除其不可不爲者其餘幷用半留之法此後則雖有不得不應許者限十年勿爲添數發賣則亦可爲矯捄之道故敢達敎以出擧條令廟堂稟處
정조 11년 · 강
命關西士子令道伯搜訪啓問
정조 11년 · 목
前平安監司李命植啓言關西人士不過爲功令之文尋摘之業而已至於向上義理鞭約之工則一無聞焉當此右文之化一路許多士子無一留心經術則何望丕變之效乎其中想必有下帷自修不求人知者若爲廣加搜覓擢拔奬勵則將見聞風而起庶爲作成之方故敢達矣敎以卿言甚好令道伯着意搜訪隨聞卽爲啓聞
정조 11년 · 목
敎曰聞其陳懇姑許調治前箕伯李命植兼帶金吾今姑許遞
정조 11년 · 목
予曰吏兵曹褒貶等第今日內盡爲正書以入事分付予命有隣曰明日有奏對來會之命卿往于領相家諭以美痾今已差可云明日必爲入來事傳之入來與否自政院卽爲微稟
정조 11년 · 목
敎曰吏兵房承旨持褒貶啓本入侍○京畿監司徐有防啓本楊根郡守李光德縱欲屢恕其奈衆謗下○忠淸監司洪檍啓本沔川郡守權濟應治固鍊熟勉在剛制全義縣監洪微河淳眞可貴剛克宜勉靑陽縣監崔弘毅所貴謹愼盍勉明察成歡察訪金復元言或失當竝中德山縣監任希問吏卿專委貨賂公行下○慶尙監司金光默啓本義興縣監任希默事有得失政或過當長鬐縣監李秉成做事欠詳宜勉方來泗川縣監金樂祐初政疏率且觀來績竝中○全羅監司沈頤之啓本寶城郡守吳載光實譽在明浮謗由苛萬頃縣監韓翼增做治足尙察弊宜惕井邑縣監趙象存政多可稱事欠違飭谷城縣監林夏喆治固盡心報何損體海南縣監申處文旣知愛民姑恕疏檢靑巖察訪鄭篆益勉撫卒竝中○原春監司金載▣啓本鐵原府使金明遇訟旣不審報何損體金化縣令魚在沼惠著蠲審政欠斷訟竝中○咸鏡監司李崇祜啓本慶源府使李迪政宜圖終貿或有謗利原縣監鄭達新心固願治吏須嚴束竝中慶興府使李晟衰固難强斂何多怨下○平安監司李命植啓本鐵山府使鄭㵙旣勤且詳戒之在忿祥原郡守南正圭圖治可尙任政宜愼竝中龍川府使朴瑬威不戢猾謗又由嬖熙川郡守李煥猾校干政信蔘招謗竝下○因兵曹軍職袞貶啓本敎以文侍從軍職中原在外及衆所知情病外貶坐不參人竝拿處
정조 11년 · 강
命貶題違格各司提調處問啓
정조 11년 · 목
承旨尹行元啓言卽伏見褒貶啓本則惠民署前銜及掌樂院樂師居中者俱無題目旣置中考則不書貶題有違格例至於樂院則上考有題目而中考無之尤爲未安該署公事提調該院提調磨勘堂上請竝推考從之敎以各司提調處其委折問啓
정조 11년 · 강
命黃海道殿最啓目還下送
정조 11년 · 목
敎曰向下判辭不啻截嚴比之考績卿難免居下卿之按例行守令殿最其可乎爲方伯者不恤民隱不矯民政致勤多少飭敎一有所失尙難逭重勘況兼有之乎卿之如是憤憤寧不駭歎際見殿最啓目不封則已旣封之後廿三邑宰治績之無能爲者果惟最殘最小最無勢康翎一邑乎於是乎卿事無異弄劇萬萬駭然卽欲重勘而方面體重又此含垢此啓目還下送限三十日趁限更封事回諭更封時無循移意無循前習從所見磨勘上送事一體回諭
정조 11년 · 목
敎曰次對近久未參日昨動駕時晉接也亦知所愼之向差俄以明日造朝之意使之傳諭領相明日次對食後使之來會
정조 11년 · 강
命禁衛大將李柱國牌招傳授命召
정조 11년 · 강
命金世澤罪名分揀醫譯子與孫掖屬勤充永頉
정조 11년 · 목
因吏曹金世澤歲抄單子敎以物無不燈可也雖如渠罪科因仍坎坷殊非一視之澤罪名特爲分揀因渠事大臣則箚引白哥則降充掖屬矣醫譯子技或有因事迫充之時仍以置之則不可白弘奎掖屬之役永頉仍令承文院無礙收用又思之三醫司族屬中勤定掖屬者又必有之特竝永頉以隸爲名則掖隸賤役也以衣冠之人勤充豈無抑菀之心此後醫譯子與孫特竝勿爲勒充此意分付該司
정조 11년 · 강
分揀全羅前都事南景龍拿處
정조 11년 · 목
因義禁府拿來啓請敎以不參雖可駭旣云瓜報罷黜足矣拿處分揀
정조 11년 · 목
予命都承旨沈豊之曰王大妃殿湯劑自今日停止只以粟米飮煎入領議政金致仁曰此月又過一望顒祝益切矣予曰大體年歲旣多自致遲緩其勢固然向來設廳之欲爲姑徐者亦以是矣致仁曰諸堂中惠民掌樂兩提調惶悚不敢入來云矣予曰見其問啓前例已然批答已以知道頒布今無可引之端使之卽爲入參仍命致仁曰緣卿久病未行次對廟謨積滯誠用悶然矣意外日前殿庭見卿則比所聞頗勝故今日强卿造朝者此也致仁曰久未登筵下情悵缺擔病入來矣致仁曰忠州處於鳥竹兩嶺之間其地形便實爲要衝矣予曰松面地形亦是要害之處設置重鎭以爲統領則似好而此是猝未易之事其地形便果何如戶曹判書徐有隣曰此地形便比若鐵甕與寧邊略同四圍以山中間開野矣予曰此地之不設鎭邑亦可異也致仁曰設置鎭邑似合事宜矣予曰卿等第留意講究好矣予曰忠州實爲關防重地可置防營而尙未設置誠爲欠典矣有隣曰今聞城址頹廢無餘云矣致仁曰城堞之頹廢此由於守令等棄之罪也予曰改之者亦自有人見今畿營修改一新予以爲畿伯於此等事自來疏闊而判得一新者亦是誠勤所致也且聞畿營軍容亦得一新云矣左議政李在協曰先臣時設置旗手不過爲團束衙兵而今則無異於京軍門矣予曰前排之增加始自何道伯乎有隣曰沈頤之時增其額數矣予曰旗手爲三牌乎致仁曰三牌云矣在協曰向來事尙今惶悚臣本疏率觸事生疚重任實難堪承惟望體諒之恩矣予曰此是出於無情者卿何必過引之至此乎在協曰小事如是況大事何論予曰重臣事卿勿過信可矣予於卿及重臣豈有彼此愛憎之別而信重臣者終不如信卿者蓋以平日不能孚信之致也此雖小事在他人則猶可闊略而於此重臣不爲放過者此重臣本自了了此事非出於無情故也此重臣亦豈無畏朝守法之心而近來朝臣之不遵政令者成一痼習法官之外致位崇顯而無難身犯此豈非萬萬慨然者乎此等事必欲聞知則近於伺察一向掩置則法綱漸弛此誠難處矣致仁曰臣等在董率之地事當飭勵而尙未聞知不勝惶悚矣予曰此亦是卿見輕之致也致仁曰臣今老病不省外事故朝著少忌憚之人或有此等之患臣若久據此職則將不成朝廷體統惟願早賜退斥予曰予之傳敎於重臣者可謂恩言發示無隱者亦是好意至若趙鎭宅事亦不成說其兩叔中其一則予甚偉之而其一則以贜汚磨勘者出於曲保渠家之意燈事勿說今何必追言其某事之善否而奉朝賀所謂見欺者是也蓋以政注間事仍成風流遂至有翔雲之事而此必是由於無知妄作故減死磨勘良以此也渠若體朝家庇保拂拭之恩則以渠處地安敢爲無端呈病之擧乎向者傳敎亦出於指示生路之意也鎭宅之爲此者亦由於從俗俯仰之致不若乃叔之堅介有守矣重臣此事亦足從俗套之致眞所謂殊蹈而同轍者也致仁曰纔爾肅謝遽又呈病誠駭然矣予曰李潭則猶可謂周通矣右相在扶安坎坷之時以兼輔德擬入背馳一時之議論足可謂英雄至於趙曮則眞是不知而寘行墒埴致此顚沛者雖以楊牧言之若能如李潭之爲則豈値人言之至乎此亦不知之致也予曰金重萬之子三兄弟皆爲及第而一不檢擬兵判事誠可怪也勿拘宣薦之有無內乘窠卽爲擬入致仁曰有薦然後可以爲之矣予曰雖無宣薦豈可不爲內乘乎一人今日政以訓鍊主簿移擬卽以此人擬入可矣兵曹判書鄭昌順曰內乘以實職用之向承聖敎矣今當依此爲之乎予曰以實職例用之可矣致仁曰有實職者爲之當爲兼職無實職則爲實職矣予曰內乘是兼軍職則雖不用履歷而不可與軍門哨官一例視之今則以實兼職爲之履歷則用之蓋以參上窠之不廣故欲爲參用故耳予命昌順曰騎士事後日次對有稟處之敎卿其果已問議乎昌順曰未及問議矣致仁曰蓋兩營騎士一百人中與之四窠則亦不甚冤窠優之時或可闊狹而不必更爲添窠定式矣至於京城六道閑散則其數甚多比之騎士不啻倍蓰則不可無加與之道矣予曰李性源爲兵判時全數不與云可謂確矣
정조 11년 · 강
領議政金致仁以守禦使狀啓覆啓
정조 11년 · 목
致仁啓言守禦使金鍾秀狀啓以三條事請令廟堂稟處其一軍器漸就毀傷莫可收拾各道賑餘穀中劃給數千石米遂年取秏一年則修補軍器一年修補倉舍及城堞事也守廳事勢之可悶誠如其狀辭而以修補物力至請朝家區劃旣無前例請置之敎以保障重地修繕未了數百石秏穀何必靳許雖非賑餘穀名近年來前惠堂貿置之穀數亦夥然就此劃給亦無不可城役固無論丁酉年宣傳官摘奸軍器以後尙不一齊新備其後加頉又必倍蓰守使所請從施無妨矣又啓言下敎至此諸道賑餘穀中米二千石特爲劃給使之取秏倉舍城堞軍器輪回修補必於歲末報備局之意請申飭敎以更思凡事人存政擧今雖年年劃給畢竟篾效如西穀之添餉條則可謂有名無實每年劃給一款置之及今得人委任之時宜責成效今年所捧穀總秏條中無論賑餘留置限五百石劃給執頉後未及修繕者盡數訖工形止狀聞向日請賞狀啓令政院還下送待畢役同爲修正上送事分付又啓言山城餉穀甲申年間有移送戶惠廳者其後自朝家劃給錢貨及小米以爲充償之地而價不相當未卽作米散給各人錢米貿換之際虧秏亦多貿米錢尙餘屢萬兩區處收殺終無好策待春散給還戶待秋以米捧上則此與朝家錢還之禁大不相于且還戶之春受四兩秋納一石米比之私債其利倍之公私兩便事也累十年之間尙不擧行事甚未安依狀請許施而但俵錢之際下吏弄奸難保其必無各別嚴飭俾無一文錢未準受之弊事請分付從之又啓言其一守禦總戎屬六營內廣州等五營軍校有久勤遷轉之法惟後營竹山無遷轉之法軍校輩奔走呼訴已至數十年之久鄕將校邊將遷轉不過等棄之窠且又寬展其年限則似不甚妨於京校遷轉之路此猶爲難則但就追設之南陽久勤朔數內折半均分使南竹兩邑共一窠而輪回事也守禦總戎屬六營之中獨竹山未蒙一視之澤則渠輩呼冤雖無足怪然當此久勤邊將窄窠之時加出一窠固非可論而若與南陽輪報則更無向隅之歎以此該曹請一體分付從之
정조 11년 · 목
領議政金致仁啓言卽見平安監司金履素報備局則校擧江界府使李頤祥所報以爲今年農形慘被風雹之災民事誠哀痛且以信蔘擧皆遑遑之時徵出舊還則必將渙散本府舊還今年當捧條八千一百石零參量善處云矣目下信蔘宜有別般軫念之道舊還今年當捧條請停退事分付從之敎以江民之苦如在目中旣責信蔘又復催科何異刮龜背之毛最尤甚處雖新還不可無闊狹見今歲改不遠往復知委必未及其時令道伯知委此意分付邑宰新還之最難捧處特爲分數停退後形止使之追後報來後狀聞事行會
정조 11년 · 강
命松都應下不足以鑄錢餘利二萬兩關西小米一萬石劃給
정조 11년 · 목
領議政金致仁啓言松都應下不足錢爲一萬六千九百六十兩零而本營又有債邊錢五千一百四十兩零不緊名色減省者三千二百三十兩零以此減應下則實不足爲八千五百八十兩零矣今番鑄錢經用所需關西小米每劃雖悶勢有緩急之殊特以鑄錢餘利二萬兩關西小米一萬石竝今年秏永爲劃給使之支用而錢則分俵於田結米則只取其秏條則庶可爲經遠之圖而惟在守臣善處從之
정조 11년 · 강
許施忠州楊津倉餉米移劃之請
정조 11년 · 목
領議政金致仁啓言卽見忠淸監司洪檍枚擧忠州牧使鄭履煥牒呈報本司則楊津倉餉米移劃事京上納人情雜費嚴禁事上納時注斛執丁依漕船例令沙工爲之事水站船再運畢納後本邑大同一運事也水站船事六邑與本邑均是正供況本倅旣是漕船都差使員而漕卒亦多相關於本邑則稅米兩運後爲本邑一運渠安敢辭乎此則分付該曹成節目施行上納時所謂人情令各該衙門嚴禁如有復踵前習者竝其官員重勘注斛執丁之役以領米沙工爲之者法意可見而本邑則一委倉屬輩注執故轉相弄奸公穀無面船人厭避職由於此亦依漕船站例使都沙工率其沙格注斛執丁則實爲矯瘼之要道一體嚴飭惟大同移劃一款觀其報辭楊津倉軍餉萬餘石今只爲千餘石陰雨之備極爲疏漏明年大同條中限四千石劃付該倉添作軍餉待年豐常賑租中作米俾滿七八千石云本邑處在鳥竹兩嶺之間爲畿甸藩蔽而所謂浮價特以本邑結役之倍重自前未免始議而終寢今若添徵於田結則田賦之重甚於船人之無面今請劃四千石大同米分給民間使之補納於大同督捧之時待秋竝秏捧上以其秏四百石劃給船人之浮費則在民無加斂之弊自惠廳亦無減原上納之數臣意則特爲許施恐爲得宜僚相惠堂今方入侍請下詢處之予詢左相李在協啓言以爲事面終不可許矣今爲軍餉之充儲劃給經用之大同米已極不當雖以儲置米劃給樣爲說一邑儲置決不至於四千石之多且以儲置爲名則與軍餉各異不可使之換名糶糴非但此也本州船弊之矯正者專爲大同上納之愆期而今反劃給揆以事體終涉苟艱不可輕議矣敎以旣因愆期有此釐正則有司必當相持第令廟堂各陳所見也吏曹判書李文源啓言事之便否不敢仰達矣戶曹判書徐有隣啓言向來前牧使李羲綱所懷中有雜役米移屬均廳條中量給浮價之議則取考此所懷從長措處恐不爲通變之一助而有難指的仰對矣致仁又啓言依戶判所奏某樣米條中從長許劃似好矣敎以道伯報辭蓋從邑倅之說也及今釐正之時便民之政在所當念大抵楊津倉穀之枵然常所悶念年前與故相鄭領府事有酬酢者至今記有本倉介在上游備京司不時之資濟關東捄荒之需萬數之減爲千數可謂不成說矣今此劃置之無義左相言亦似然矣此非鎭長儲留則本邑民情亦不可不念今卿所奏出於裁酌之意依此施行事分付該廳如是之後弊又如前邑倅難逭不職之罪一體申飭
정조 11년 · 목
領議政金致仁啓言近來城內外私屠轉甚寧不寒心令京兆知委各部請使民人懲畏從之敎以申飭之後又復犯科堂上不但難免其責郞官隨現先汰後拿
정조 11년 · 강
命金川郡守李廷衡罷黜黃海監司金思穆重推
정조 11년 · 목
領議政金致仁啓言金川兩南折受處還屬宗親府司圃署而其時本面民人請自本郡收稅上納故依其願許題伊後傳聞督限濫捧甚於差人之時畢竟兩司所納未備十之一二民訴復發故自備局發關該道使之嚴査則初不推問該吏只擧該郡守往復之語而報來如許査體曾所未見固已未安在本倅推捉本面士民累朔囚繫至有囚人妻乘轎呼冤之擧此無前之事也金川郡守李廷衡爲先罷黜請令該曹拿勘敎以此雖一事大關國綱依爲之道伯報辭亦極駭然爲先緘辭從重推考
정조 11년 · 강
命禁衛大將李柱國御營大將金持默換差
정조 11년 · 목
領議政金致仁啓言御將直宿已閱累朔御廳事誠可悶矣宮城宿衛禁將則管內御將則管外使兩將臣相換則庶可無兼察之弊將臣換差古亦有例故敢達從之敎曰禁衛大將金持默御營大將李柱國牌招傳授命召又敎曰兩將臣旣皆入侍無以承牌出去祇受後各自納符
정조 11년 · 강
差下鑄錢堂上李柱國
정조 11년 · 목
領議政金致仁啓言鑄錢堂上有闕之代御營大將李柱國請差下從之
정조 11년 · 강
命故忠臣洪霖孫相當窠調用
정조 11년 · 목
左議政李在協啓言故忠臣洪霖子曾在先朝有勳府永付司果之下敎今則其子已作故其孫亦當付祿而與功臣嫡長孫例有異不可不一番稟定今當戊申春等付祿之時敢達從之領議政金致仁啓言左相所奏誠好矣亦令軍門相當窠請調用從之敎以明年卽戊申也其在感舊記古之意豈不伈伈度過雖無此言端欲爲下敎卿仁平之孫感慕自倍他人伊時死於王事者勞勩卓異者勳臣子孫之有官無官者合褒奬者合收錄者預加留心抄出裁量區別以備來頭顧問
정조 11년 · 강
命金宗淳內乘作窠調用
정조 11년 · 목
左議政李在協啓言向以故彥城君金重萬孫二人見漏宣薦仰達其時批旨截嚴而數日前宣薦時金宗源金宗淳二人又皆見漏其在尊朝體之道不可置之當該行首副行首宣傳官竝汰拿今番宣薦勿施事請分付兵曹敎以入侍武將臣聞之乎御營大將李柱國啓言金宗淳兄弟之未越未知其廳議之如何而挾私不公則臣等或論責而至於指名勒越雖將臣不敢爲之矣敎以薦單無勿施之例爲奏卿意何如領議政金致仁啓言事甚可駭僚相之言固也敎以左相所奏請罪事依爲之渠兄旣越何靳於渠與渠弟乎薦事雖屬該廳用捨在朝廷在國綱其何可委之渠輩手中金宗淳內棄作窠調用
정조 11년 · 강
飭帽隻散賣之弊
정조 11년 · 목
判尹鄭昌聖啓言朝家劃給無稅帽於該廛不但爲渠輩生涯京中需用亦使無乏也近來民習專事榷利自灣府散賣各邑以致京貿之絕種誠甚痛恓嚴飭西關灣府皇曆及使行時廛民帽隻照數文移本署以爲憑考禁其中間散賣之弊則都庫之習可革貿遷之政似均矣予詢領相金致仁啓言判尹之言似爲捄弊之道矣從之
정조 11년 · 강
命江界貿蔘及西北卜定蔘趁卽來納
정조 11년 · 목
戶曹判書徐有隣啓言今番信蔘之江界添價西北卜定兩年分劃出於軫恤民隱之意而西北尙無動靜江界則只以二十餘斤塞責若過此歲則兩年條之合貿必致倍蓰之難江界信蔘例貿蔘及西北卜定蔘當年條竝令星火措備趁卽來納明年條亦令輸送俾無臨期生事之弊事請知委兩道道伯從之
정조 11년 · 강
有政吏曹判書李文源兵曹判書鄭昌順
정조 11년 · 목
以韓光會爲判義禁趙重鎭爲金川郡守李命植爲都總管
정조 11년 · 강
命吏曹判書李文源越俸一等
정조 11년 · 목
因平康縣監望筒敎以首擬之人以考校之役特命甄復不但書册之載往載來有妨事功況貶遞屬耳聲績未聞本邑許多民戶才經被燒政宜另擇綜明有吏才人差出今忽以衰老之文人擬入何也大抵近來銓官太欠顧忌誠一弊風若此不已得無尾大轡長之歎乎前堂之罪止遞職非爲其人有兼帶也以此重臣之故不得不隨事如是敷示當該判堂爲先越俸一等此望筒勿施更爲擬入此後雖於一政一擬必愼必畏無敢放恣事嚴飭又因望筒敎以旣有筵中特敎則今始擬入當該銓官推考
정조 11년 · 강
以趙鎭完爲平康縣監口傳也
정조 11년 · 목
予曰李邁運以金化縣令今六月見遞乎仁浩曰然矣予曰六月下考者遽擬於平康首望事涉如何矣予曰今日領相所奏私屠禁飭事誠好矣明日廳坐三法司郞廳發牌以大臣擧條各別嚴飭而嚴飭之後或有侵擾閭里之弊此意亦爲嚴飭也大抵犯禁之患專在勢家奴僕若不於此等處執捉而徒令小民受弊則豈成說乎刑曹京兆郞官以此分付如有于科出禁之堂上固當重勘而聽傳敎之郞廳爲先嚴處之意申飭
정조 11년 · 강
遞修撰鄭東觀
정조 11년 · 목
敎曰未肅拜玉堂許遞政官待明朝牌招
정조 11년 · 강
命吏曹參判李秉摸參議李集斗越俸二等
정조 11년 · 목
敎曰近來銓官事萬萬駭然長堂之一二次獨政猶無怪也除拜以後亞三堂之同參絕罕況都政前銓官違牌有勿爲呼望之命今日竝懸式暇便則固便矣向以飭敎所當恪遵而出牌之後懸病無例不進無路則拈出式暇二字强作應頉之資者揆以事面也擧措也極爲駭眼大抵朝綱掃地飭令篾如似此尋常公故無難惟其意任其情銓官事寧不駭痛吏曹亞三堂爲先越俸二等此後至都政竝與式暇無得懸頉又復巧避此等不畏朝令者合置重典第令知之
정조 11년 · 강
汰宣傳官朴光迪許侙
정조 11년 · 목
敎曰因宣傳官廳座目思之副行首宣傳官現告當以朴光迪爲之以之次柳殷鉉捧入似是不察問于該廳以啓○政院啓言問于宣傳官李謙會處則以爲現告初無知委故朴光迪呈由粱埉方在姑放中故柳殷鉉以副行首參薦云矣敎以朴光迪之呈由未知有甚事故而安知非謀避薦會事此人本自癡濫全沒嶺風今番犯科亦極駭然爲先汰去令該府拿處又敎曰大臣筵奏薦單勿施之請旣知彥城孫之不薦也則無累之人公然拔去何也渠於年前旣薦其兄今日始欲趑趄末乃書入以此以彼擧措孱劣宣傳官許侙汰去曾見薦册有特敎則有一年會薦至於三四次之多無時爲之元無六臘之定限渠廳廳風卽受敎廳風故也前單與今單粘連啓下兩薦通同施行事分付該廳
정조 11년 · 강
放時囚任屹柳殷鉉
정조 11년 · 목
敎曰時囚任屹柳殷鉉旣已汰去放送
정조 11년 · 강
召見守禦使金鍾秀承旨沈豊之于誠正閣
정조 11년 · 목
豊之曰王大妃殿進御湯劑中去桂枝入藿香一錢重煎入何如予曰依所奏爲之副提調在院則監煎以入事分付鍾秀曰南漢錢還猝不可收殺流伊捧上則一二年內似當畢棒請以此分付從之
정조 11년 · 강
召見有司堂上徐有隣京畿監司徐有防于重熙堂命京畿公都會斯速設行
정조 11년 · 목
京畿監司徐有防啓言本道儒生公都會都事自當擧行而今歲已暮待開春卽爲試取恐合事宜故敢達敎以豈可逾歲不多日內辭朝使之斯速設行
정조 11년 · 강
判府事李福源陳箚自引賜批
정조 11년 · 목
箚略曰伏見喉院擧條之下惠民署者有提調問備之命矣凡有錯謬咎實在臣乞降譴何批以箚引萬萬過當卿須安心勿辭仍命此批答遣史官傳諭
정조 11년 · 강
命有司堂上有闕之代草記啓下
정조 11년 · 강
命右參贊李性源申飭上來
정조 11년 · 목
敎曰日前有申飭行公之命而尙不上來是豈疏批中提及寓心二字之意乎似聞來頭有看檢之事云而私情雖然分義爲重且於行公之後豈無得暇往來之道乎有司之任亦命啓下不可許久在外右參贊李性源申飭今日內上來待上來牌招察任
정조 11년 · 강
有政吏曹判書李文源參判李秉摸參議李集斗
정조 11년 · 목
以李敬五爲修撰李命植爲左參贊
정조 11년 · 강
吏兵曹以守令邊將降考啓
정조 11년 · 목
吏曹啓言考見諸道褒貶啓本則長鬐縣監李秉晟以做事欠詳宜勉方來爲目義興縣監任希默以事有得失政或過當爲目則宜置下考而置諸中考安城郡守李天穆以開衙宜早爲目原春都事邊景祐以旣知有病宜恕未參爲目則宜置中考而置諸上考三道道臣推考李秉晟任希默竝罷黜李天穆邊景祐請竝中考施行允之○兵曹啓言坼見諸道褒貶啓本則黃海中軍洪鏶今姑闊略爲目所斤僉使徐泰秀小失姑恕爲目則宜置中考而置諸上考各該道帥臣推考洪鏶徐泰秀竝中考施行而徐泰秀前已居中依例罷黜三田渡別將崔碩良致勤點下改題該廳堂上亦爲推考崔碩良請中考施行允之
정조 11년 · 목
吏曹啓言原春監司金載瓚褒貶啓本中邊景祐之祐字書以祐字該道臣請推考允之
정조 11년 · 강
惠慶宮進服加減歸脾湯命二十貼製入榻敎也
정조 11년 · 강
召見右參贊李性源于誠正閣
정조 11년 · 목
予曰見卿無復可言矣早登科第榮耀太過故至於斯矣性源曰實無仰達矣予曰意謂卿遭慽後神容必致損傷不甚大段矣性源曰形殼僅存矣予曰情私雖難抑至於官職豈可不行公耶性源曰實無供職之望故屢違命召矣予曰見今筋力與所聞有異是甚幸矣
정조 11년 · 강
守禦使金鍾秀上疏自引賜批
정조 11년 · 목
疏略曰守禦廳褒貶啓本中左別將孫相龍題目改下者兵曹開坼已過半日而該吏終不知委故臣於昨昏捉囚該吏矣夜中得聞兵曹捉囚本廳吏噫吏有何罪臣實自取而羞當世而辱朝廷更無餘地乞降有司議臣當罪批以別將孫相龍題目事與開坼日改下有異非知委無以知之況本廳有上使之稱者乎兵判則以本兵較挈亦無怪大抵囚吏一也先囚似罪吏後囚近替治然何必立落於其間卿其勿辭行公
정조 11년 · 강
兵曹判書鄭昌順上疏自引仍辭職賜批
정조 11년 · 목
疏略曰諸司殿最之有改下者則各其司吏謄書往告本司堂上例也今此守禦廳啓本之改下而不告是守禦吏之責也何關於本曹之吏而初無一言往復直令下吏之捉囚者此皆如臣無似見輕同朝之致臣之捉囚守禦吏蓋以啓本之不卽謄稟於重臣至有葛藤之致此固重臣所當自致者今反激怒又何故也臣若先令往告則可謂周便而迷鈍之性計不出此此臣之罪伏乞亟治臣罪因遞臣職批以守使疏批亦言之細事豈煩扶抑勿辭行公
정조 11년 · 강
命判義禁韓光會上疏還給
정조 11년 · 목
承旨趙衍德啓言卽見判義禁韓光會上疏則不書軍銜有偉格例請推考從之敎以原疏還給捧納承旨從重推考
정조 11년 · 강
命掖隸崔重崙等除名
정조 11년 · 목
漢城府啓言掖隸崔重崙等三人白活內被人毆打以血痕之衣作爲證據聞甚驚駭捉得鄭順興申貞孫兩漢査實則毆打的實右漢等移送秋曹請照律嚴勘允之敎以掖隸之不告掖庭越訴本府後弊所關萬萬駭然令該廳一竝除名以懲日後
정조 11년 · 강
北道碑役監董及書寫官以下施賞有差
정조 11년 · 목
敎曰北道碑閣工役告成別單來到道伯則或材石鳩集事功已就或躬奉四本刻役幾完或際其豎建亦有監董而論賞之典當以月日多少論前監司鄭民始加資李性源熟馬一匹賜給監司李崇祜半熟馬一匹賜給歸州洞地方官咸興判官韓用和雖有加資之例未經準職準職除授湧珠里地方官德源兼官碑石碑閣監董差使員浮石差使員高原郡守朴孝晉兼管各務效勞最多本道中軍陞遷原地方官府使崔重敎赤島赤池兩處地方官時府使李晟竝依例加資前府使安橚日淺半熟馬一匹賜給各處差使員定平縣監李禹昌端川府使具紞穩城府使鄭潤弼造山萬戶李茂春相當窠陞敍本地方西水羅權管趙齊崚雖非守令亦非差員不可無論賞道內僉使待窠調用監董官司僕主簿李榏旣有承傳今日政守令調用幼學鄭汝翼則上疏後欲依先朝黑石里疏儒調用故事直爲除職而先令董役出於愼賞之意京職初仕今日政調用盡員寫字官營裨領役將校賞加下批資窮人令該曹木布賞給御製御筆印本陪進差使員永興府使韓光濟半熟馬一匹賜給營邑吏隸工匠令本道從厚施賞後狀聞京工令該曹施賞御製碑文書進諸臣及監董官等賞典令該曹取考黑石里及陵碑追立時賞典謄錄卽爲書入事分付今番本道豎碑之役係是追述未遑之典令道伯敍記事實兼錄賞典各於地方館廨揭板一本印上事自內閣下諭又敎曰今見該曹考入謄錄先朝乙亥永興豎碑及庚寅辛卯豎碑時書寫官皆蒙加資之典矣德源等三處碑篆文書寫官判敦寧尹東暹加資德源湧珠里赤田碑書寫官行司直鄭民始已加資勿論慶興赤島碑書寫官右議政兪彥鎬方赴燕還朝後當論賞赤池碑書寫官吏曹參判李秉摸初欲商量自有所重加資御製御筆歸州洞碑文監模閣臣兒馬一匹賜給摸寫閣屬官相當職陞敍寫字官洪慶運前後之勞甚多申飭收用其餘寫字官令該曹參考施賞
정조 11년 · 강
奎章閣提學金鍾秀上疏請勘
정조 11년 · 목
疏略曰臣行止無據爲人所賤畢竟貽辱朝廷自臣身始惟有戲伏俟勘中軍差出之命荐下目下情勢苟有可强之道安敢不卽地擧行臣罪至此實合萬厄伏乞勘臣罪犯疏批未下
정조 11년 · 강
兵曹判書鄭昌順上疏乞遞
정조 11년 · 목
疏略曰本兵之政吏乃爲設營之替治此固自有本兵以來所未有之事顧臣疲劣何敢與重臣較挈而臣之情勢實難蹲冒問政之行亦停襦鞶之義已決伏乞亟賜遞改疏批未下
정조 11년 · 강
掌令柳匡天疏陳四條矯捄賜批
정조 11년 · 목
疏略曰爲今日矯捄之急先務一曰變通官制以恢用人之公道二曰振刷糴弊以解生民之倒懸三曰奬用廉吏以袪貪污之風四曰湖南漕稅之改用地土船也何謂官制變通也我朝定制雖云以科取人而實則文蔭武是已古則貴文而賤武以蔭補而已一自外任之後蔭路寢廣以外官言之武窠倍於文窠蔭窠倍於武窠官制無變於古而三歧調用有此多寡之不均臣意則除却蔭之營下邑武之防禦使文之三府尹及東萊水原其餘則外地守令文武交遞內地守令一幷文蔭武輪回換差則三歧用人之路廣蕩無偏亟令變通何謂糴弊之振刷也今日痼瘼無如糴弊吏逋如山村民橫徵此實蔀屋難支之弊若令各邑申嚴禁條則可紓無辜之冤矣搬移反作之弊西北偏劇各樣穀名錯於糴案吏緣爲奸從中偸出勘簿之際多般換面以爲虛留年荒之餘此弊嚴査有不可緩也錢還立本之弊三南滋甚窮春穀貴高價作錢泒給二兩於民間以爲待秋一石之當納而餘剩盡歸肥已此弊不革民其難保矣令廟堂嚴關諸道以期糴弊之振刷何謂奬廉而懲貪也古語曰誅一貪吏不如奬一廉吏繡啓道査只論贜污之吏而廉吏則無所著令廟堂亟擧淸白吏因飭銓曹採用廉白之人則貪風自袪矣若夫湖南漕稅之改用地土船何也夫破船實由京江船雇載也京江船格無非濫猾之類憑藉公稅貪價濫載一遇驚濤悤然翻覆噫破船多出於康海南諸邑古皆地土船裝載故無船破之患而京江船年年破船此實爲地土船可用之明證令廟堂從長變通焉嗚呼欲言其弊豈止於斯而以上數條只論其急務伏願俯察因命遞臣之職批以爾以疏逖之蹤每叨言地輒有陳列極可嘉也第一件文蔭武守令輪差事勿論輪差與混差名登科目內外無用文侍從及未通淸參上是也似此格式似此規模歷代史牒之所未聞國朝故事之所未有不以科取人則已矣科以搜羅竟使枯黃誠不可使聞於後人大抵三歧之各有定窠本非義制今若但令申飭收用則決知歸於言敎今日大臣備堂來會之命蓋爲是耳卽聞領相病未造朝諸有司多有故來待者只是一大臣一有司云勢將差待後次賓筵先令廟堂知悉預講便完之策第二件四件事亦令廟堂稟處第三件揀廉事爾言切是所謂誅一貪吏不如奬一廉吏云者卽今日最要最緊急先之務選擧已故之人非無砥礪之方奬揚見任邑宰尤合風動之端廟堂方伯俾各對揚期有實效
정조 11년 · 목
以李命植爲弘文提學李榏爲陽城縣監鄭汝翼爲敬陵參奉初仕也
정조 11년 · 강
重推吏曹判書李文源參判李秉摸參議李集斗
정조 11년 · 목
敎曰宗簿提調卽古之大宗正淸選也重任也答治宗屬姑無論有罪者不啓聞月臺用刑無異霜臺近來差除雖不愼檡未嘗不以有資歷人差出而今此望單誠可駭眼未經判書老難堪任之人擬入尤何等疏忽似此擧措雖出於拳籌臆決大政隔日生疏如此勢將隨處警飭俾免狼狽吏曹判書李文源從重推考亞三堂則粗知此箇政格袖手無言任其做錯極爲駭然參政政官亦爲從重推考
정조 11년 · 강
以趙鼎鎭爲吏曹參判
정조 11년 · 목
敎曰吏曹參判前望單子入之待下批牌招察任
정조 11년 · 목
予曰大妃殿氣候以外氣肢節皆有痛候湯劑本方中人蔘加入製入好矣豊之曰產室圖帖今日午時當改粘乎予曰依去朔例爲之好矣
정조 11년 · 강
召見承旨趙▣德于重熙堂
정조 11년 · 목
予曰今番北道上來印出碑文奉來予曰此碑文還爲奉安于內閣事分付
정조 11년 · 강
拿處兵曹郞廳柳文養
정조 11년 · 목
兵曹啓言本曹一軍色專管龍虎營近益凋弊故至有昨冬劃給田土之命自今年發遣曹屬收稅補用而其中礪山所在十五結零本色郞廳不告堂上移送所親收稅以來云有關事體科治該吏則該郞柳文養以此自引累次呈旬臣以事體開喩使之行公則該郞仍卽出仕多日供職之後忽又引入曠廢曹務該吏則不欲施罰移人則不令推現揆以事面勢難仍置請汰去敎以拿處
정조 11년 · 강
命歲抄點下者依例捧傳旨
정조 11년 · 강
召見左議政李在協有司堂上徐有隣于誠正閣
정조 11년 · 목
予曰掌令柳匡天疏陳官方變通之事故召卿等領相不爲入來後筵可以問議耳在協曰臺疏姑未得見而官方變通之論亦有年數終不得好樣道理至今未諧似難容易着手矣
정조 11년 · 강
以宋載經爲江華留守備薦也
정조 11년 · 강
命奉朝賀徐命膺子待闋服復職調用遺稿斯速印給
정조 11년 · 목
敎曰不但乃弟之兄視之自異曩在胄筵多賴稽古之力以至御極先膺奎選潤色之功又最著觀於易編保晚可以知其人眷遇又可知年來不幸有遭罹踪跡未免齟齬予未嘗不爲之悶之今聞長逝殊用嗟惜已冬一着謂之保晚之一大節拍亦可也隱卒之典自可按例擧行而文衡之已經賓客者皆令印行遺稿以內帑物力助給況此奉朝賀乎卒奉朝賀徐命膺子待闋服復職調用遺稿依故閣臣黃景源例斯速印給事分付
정조 11년 · 목
敎曰再明日都政以親政爲之處所熙政堂爲之
정조 11년 · 강
命兵曹判書鄭昌順守禦使金鍾秀上疏還給竝重推
정조 11년 · 목
敎曰兩重臣事誠不滿一笑幺麼小事打起大鬧互相疏卞一云再云或稱從古所未有或稱自有本兵所未有殆成攪車猗角之勢莫曰陽氣所使獨不念年位乎兩重臣事極非矣少年名官似此硬生之擧猶或恕以銳鋒銛稜以若事實做若鬧端兩疏所謂辱朝廷而羞當世者正是自道且況兩重臣見叨皆戎垣之任卽師律所寓屢飭之下一味方命豈直有傷國綱姑不嚴處欲竝渙釋兵曹判書鄭昌順守禦使金鍾秀上疏竝還給爲先從重推考問政不可踰日將官又當差擬竝卽牌招嚴飭行公
정조 11년 · 강
召見輪對官于誠正閣
정조 11년 · 강
遞吏曹參判趙鼎鎭以金文淳代之
정조 11년 · 목
敎曰都政在明本府都試聞方設行在外吏曹參判許遞前望單子入之待下批牌招察任
정조 11년 · 목
敎曰都政在明以無故行公之人無端違牌若以向來事引義云爾則飭敎亦引義乎可謂太不識道理分義吏曹參判金文淳罷職
정조 11년 · 강
以朴祐源爲吏曹參判
정조 11년 · 목
敎曰吏曹參判前望單子入之待下批牌招察任○因牌不進傳旨敎以向來抹下旣示飭意今此點下又因承乏大抵處義無所據明日都政政官豈可不備不如是則豈點下乎此傳旨勿施待開門更卽牌招參政
정조 11년 · 강
以具㢞爲兵曹參判前望也
정조 11년 · 강
命康翎縣監李爗卽其地定配
정조 11년 · 목
黃海監司金思穆以康翎縣監李爗投印符罷黜馳啓敎以經投印符自有當律居中決歸且有飭禁則還下委折似因未及聞知此路一開法綱將安所施該縣監李爗依受敎卽其地定配事回諭
정조 11년 · 강
吏曹參判朴祐源疏辭新除亞銓之任賜批
정조 11년 · 목
批以卿其勿辭先參政後調理
정조 11년 · 강
副司直鄭民始李秉摸疏辭新資竝賜批
정조 11년 · 목
民始疏批以爲所重也取最勞也卿其勿辭肅命○秉摸疏批以非不念驟躋卿其勿辭行公
정조 11년 · 강
御熙政堂行都政吏曹判書李文源參議李集斗兵曹判書鄭昌順參判具㢞參議宋鍈
정조 11년 · 목
予命文源曰授卿此任予意存焉須善爲之俾令聳動也敎曰大政銓官不可不備員觀此疏辭全篇煩浼極爲屑越所謂父母之言云云尤極礙眼今番點下雖因承乏無異甄敍則復申前說張皇反復甚焉若此揆以國體事面萬萬寒心吏曹參判朴祐源爲備銓官姑不處分前牌違召勿施更以前牌嚴飭參政又復逡巡焉逭重勘乎牌去來該房各別催促違牌勿爲呼望又敎曰初仕宜擇守令邊將尤宜愼簡明年卽戊申軍功人另合收用選廉亦有成命其子孫尤可奬拔外此純褒守令及諸道人依前飭敎着意調用事申飭兩銓呼望又敎曰昨因臺疏有從長商確變通之命而近來文歧參上則積薪參下則苟艱不可無隨時闊狹之擧事關政格計窠裒益差待後筵稟處時而以今都政言之虛司果至於此多有特敎之事格例何言今政別檢察訪中二三窠以出六人擬入別檢則權稱令事分付後不必以此爲例亦令知悉又敎曰親政時入侍注書尙瑞院官員依例陞六又敎曰積薪之弊文武何異西銓虛司果之未區處無論科前司果重試司果內禁衛出六恰過二十餘人當陞未遷固已可悶落仕復職何時擬論此外今政元出六備郞又有二人之陳置者云有累者甄滌飭敎尙此申申無累而蹲仍亦足齎鬱不可無闊狹之擧內乘旣作實職階見窠以時仕中擬入事言于該寺未肅拜訓鍊正改差以爲次次陞遷之地出六備郞待陞遷減下本任今番則以各歧出六虛司果中取才差定事亦令廟堂知悉又敎曰曾有筵敎前判書尹塾子今日政調用前縣監任希厚亦爲待窠調用又敎曰巨濟府使金海府使拿問之代今日政各別擇差文源啓言靑山縣監金相丁淮陽府使李獻慶明年旣滿年限請竝改差從之○吏批以尹應烈爲義興縣監鄭厚祚爲德山縣監洪宣輔爲楊根郡守李長春爲長鬐縣監李鎭國爲求禮縣監趙燮爲寶城郡守金魯淳爲右尹○承旨洪仁浩啓言吏曹參判朴祐源以身病違召請重推敎以極爲駭然飭敎之下雖擔舁來到闕下納牌可也焉敢偃息在家中乎此等事豈敢煩稟雖無朴祐源豈無銓堂乎亟施不敍之典其代今日政差出待下批牌招參政○以金憙爲吏曹參判金獻祚爲眞寶縣監吳毅常爲楚山府使李顯福爲慶源府使金魯岳爲咸陽府使兪國柱爲高原郡守吳載純爲禮曹判書鄭忠達爲鐵原府使李尙岳爲康翎縣監鄭湋爲漆谷府使權犲爲金海府使姜游爲靑松府使李邦鵬爲平山府使尹▣爲珍島郡守吳文常爲郭山郡守申大偀爲三和府使權邁爲渭原郡守許서▣爲巨濟府使李元采爲蔚山府使尹壽民爲瑞山郡守李曾祜爲平昌郡守尹行履爲執義金觀欽金宅洙爲掌令尹光顏尹宗彥爲持平○敎曰新除授臺諫中在外人許遞又敎曰持平尹宗彥許遞前望單子入之以李挺龍代之○以李彥藎爲靑山縣監洪秉聖爲淮陽府使李顯道爲持平承膺祚爲雲山郡守李度文爲果川縣監南衡重爲寧遠郡守韓光彥爲副應敎○承旨沈豐之啓言副應敎末望以時任應敎擬入銓堂請推考敎以今因承宣之請推聞之時任應敎以軍銜降擬副應敎大是做錯當該銓官推考此望筒勿施更爲擬入○以李冕膺爲持平李之英爲熊川縣監李默運爲南海縣監盧廷良爲執義李福潤爲持平○敎曰新除授臺諫中時在陵官人許遞前望單子入之○以金方行爲靈光郡守辛耆寧爲義禁府都事李英實爲元陵參奉朴瀅源爲孝陵參奉崔吉憲爲弘陵參奉南鶴玄爲慶基殿參奉辛景愈爲長陵參奉丁藎祖爲齊陵參奉趙學愼爲恭陵參奉李景載爲宣陵參奉尹玄錫爲靖陵參奉李英孝尹之衡爲假引儀耆寧以下竝初仕也○昌順啓言癸卯十二月宣薦時交河李陽五以風憲之子被薦云故詳探事實則果如所聞陽五則拔薦主薦人柳殷鉉草記論罪之意有所報來聞甚駭然殷鉉則罷職陽五請拔去從之○兵批以李度默爲副總管李漢棟爲全州營將鄭殷誠爲三陟營將張集紹爲平安兵虞候趙岱爲南虞候李懋爲平安中軍朴孝晉爲咸鏡中軍漢棟以下幷新資也李文喆爲全羅右水使南志默爲慶尙左水使李晉秀爲宣傳官李榮大李永老鄭光賓爲武兼申在德金鍾翕金命復金聖鼎宋良佑李海範爲部將鄭惟轍金宗鉉趙鳳顯金德隆高景洙朴鼎漢爲守門將晉秀以下幷初仕也敎曰宣傳官李晉秀部將李海範相換○以徐有龍爲多大僉使朴應浩爲訓鍊副正崔聖柱爲甲巖權管趙圭鎭爲左捕將又爲禁軍別將○敎曰吏批望筒中都護府使之不書都護字行副司直之不書行字處皆付標以存政格可也因氷庫別提望筒敎以年太淺力且弱材未就雖已仕滿未經六品不可以參上言宣傳官申純末仕勿施本職已出代權付額外禁軍俾渠肄藝決科事分付又敎曰今日政新除守令邊將初仕復職出六人明日來待予命吏判進前曰授卿此任者爲其世家箕裘而久不體諒則豈是惜卿之意也在先朝多有政畢許解之例予於御極之後亦屢行之特降許解之典矣文源曰伏承聖敎豈不感泣乎
정조 11년 · 강
遞吏曹判書李文源
정조 11년 · 목
敎曰此重臣純是野樣不可耕且爲云者若爲重臣準備加之素昧世情未諳於斡旋任其冥擿坐視瘡疣豈前此拔用之本意以其世家箕裘不得不暫畀而新除日初筵已以從近曲諒示微意天官家宰果何等重任則寧或乍授旋解徒令侈其銜也然政畢許免自昔頻有丙申後亦多此例予豈食言於重臣反欠禮使之義乎吏曹判書李文源今姑許遞
정조 11년 · 강
命軍兵等犒饋物種依例進排
정조 11년 · 목
薛里內官以武藝別監軍兵等犒饋所用等物進排事手本敎以年終放砲今年旣命置之所用雜物勿爲進排事分付該曹犒饋物種依例進排事分付
정조 11년 · 강
命濟州進上船未泊申飭瞭察
정조 11년 · 목
濟州牧使李命俊以貢果敗船馳啓敎以進上船隻之旣漂還泊雖極可幸未泊船之不聞去處亦甚關心遠近浦口申節瞭察待報來卽爲狀聞還泊歸之漸被之澤漂失引爲誠淺之罪者誠過矣若使海波不揚安有還泊與未還泊之歎卿則勿待罪事回諭
정조 11년 · 강
命巨濟府使金赫等罷職多大僉使李潤謙等決棍長鬐前縣監李秉晟仍任
정조 11년 · 목
備邊司啓言卽見慶尙道松田摘奸宣惠郞廳李廷恢手本成册則毋論火燒處及他松田擧皆童濯莫重封山一任其冒耕入葬火菑蓬科間多有之此猶不足稱以災民之去皮取食偸斫無數云事未前聞萬萬驚駭對山設置法意嚴重偸斫等罪犯上自一律下至杖配著爲金石之典而在處蕩然若是狼藉則未出數年必至無松本道許多戰艦漕船其將廢閣寧不寒心勢將以現發者論入葬處則數爻差少久近未別而至於火菑之襲謬去皮之不禁旣在春間則巡統水營及守令邊將之春間在任者宜有分等照勘之擧火田最多處右沿屬臣濟府使金赫去皮最多處固城前縣監李普天泗川前縣監金胤行金海前府使李邦榮龜山前僉使金胤張竝令該府拿勘偸斫不禁金海府使閔永喆火田最多處左沿屬密陽前府使沈鉁亦爲拿勘火田之次右沿屬南村別將金贊興玉浦萬戶劉德基知世浦前萬戶崔泰嶸去皮松之次平山浦前萬戶鄭敏赫一體拿處右沿邑鎭係是統營次知而各處諸頉如是夥然揆以法意不可尋常處之前統制使柳鎭恒亟施削職之典左右沿合爲四十邑鎭除却以他罪論勘者則當爲三十二處而或多或少難以毛擧不善播種豈曰無罪而旣無耕墾之顯捉比之上項邑鎭猶有間焉爲先重推至若左水使李章漢本掌內風落松之摘奸論報可見修擧之意而所管邑鎭旣多頉處先施罷職不敍之典道臣雖與帥臣有異曾無一人摘發論罪之事不可無警伊時道臣金尙集亦爲罷職加背梁一鎭最爲蓊鬱各項船材專靠於此左沿之長鬐亦能稠密兩處邊將守令之殫誠嘉尙加背粱萬戶鄭觀裕長鬐前縣監李秉晟合有褒奬之擧右沿則新統帥莅任以後銳意禁察庶有新效而以今成册觀之官民之不知法令久矣前頒事目非不詳悉而擔却不用推此可知特以懸法象魏之意就原事目中酌參成出一通郞廳之計年摘奸措辭添入以爲頒下之地而仍令統帥臣守令邊將曉諭坊曲此後守令邊將殿最以松政勤慢爲黜陟中一件事而如有最稱職尤無良者狀聞賞罰事著爲令式本道外諸道有松田處一體嚴飭火枯自枯松之發賣自是前例而事目內有曰無論火枯自枯中松以上一一置簿如非船材之用則切勿許斫云云且日前筵敎中不利於松有害於民勿爲發賣許令自杇之特敎以此意知委於統制使及左水使若干株可合船材置簿烙給者外竝令自杇山中而如是嚴飭之後若有許斫偸斫之弊則守令邊將嚴勘事請分付允之敎以有國大政莫過於戰艦漕船至於宮闕官府之材猶屬第二件事大抵禁養不得其方則安望蓊鬱之效自昔松禁至嚴且重觀於大典法令可以知之今見草記回啓法禁之蕩然不知若是其甚分等勘罪之請甚爲得宜依此施行而不可拿問而止爲先罷職已勘罪外左右沿四十邑鎭請推事其在戢後之道宜有大懲創之擧雖非渠輩首犯而推考輕矣其中最多處守令一體先罷後拿其外侍從及堂上守令越俸三等堂下守令令道臣拿致營門決杖邊將則令帥臣拿致嚴棍身在邊門松禁執頉如是夥然邊禁可知多大浦僉使李潤謙決棍輕矣拿處有罰則有賞之請甚是左沿居首長鬐前縣監李秉晟特爲蕩滌敍用仍任前職待準瓜道內沿邑封山窠陞遷右沿居首加背梁萬戶鄭觀裕待準瓜亦於道內封松鎭將陞遷瓜滿前勿差代以示懲勸之政嶺沿若此湖沿可以反隅只令申飭不責其效不無斑駁之歎先令道伯詳覈細察帥臣以下最擧職尤無良者指名狀聞待開春亦當發送備郞考其勤慢此意亦爲嚴飭行會
정조 11년 · 강
命承旨洪仁浩越俸五等
정조 11년 · 목
敎曰旣欲懲創則不可以金巨兩倅磨勘左右沿最多守令使之一體罷拿而守令遞易所係不輕使該房承宣詳問本司現告書入書入之後屢問是否輒以信然爲對故先罷兩倅只以蔚山一邑差代矣政席將畢之後始聞現告捧入更謂有熊海兩邑當初書入時只書左沿漏却右沿致此大做錯雖是司吏之罪矇然不察萬萬駭然當該承旨洪仁浩爲先越俸五等豈可委罪下吏當該有司堂上從重推考
정조 11년 · 강
分揀尙瑞直長趙希鎭副直長李英胄拿處
정조 11년 · 목
都承旨沈豊之啓言尙瑞院官員尙不入來安寶事甚駭然敎以尙瑞官員事過後拿處○因拿處傳旨敎以分揀
정조 11년 · 목
因囚單子敎以附過放送本職改差兼銜以京兼春秋相換其代三曺文郞中擬入
정조 11년 · 강
社稷祈穀祭省牲器命親行
정조 11년 · 목
禮曹以來正月初八日社稷祈穀祭親行時省牲省器之節以親臨磨鍊啓稟敎以當親行矣
정조 11년 · 강
璿源殿獻官命以道內府使爲定施行
정조 11년 · 목
咸鏡監司李崇祜以璿源殿臘享祭設行馳啓敎以獻官之以堂下守令塡差似因承之事體未安此後本府使雖帶別軍職旡敢以問安參班上來過祭享後上來或致實故則道內守令堂上堂下府使中爲獻官事定式施行之意回諭
정조 11년 · 강
召見守令邊將初仕復職出六人于誠正閣
정조 11년 · 목
予曰殿上狹窄守令及東班至中階進伏營將及西班人立階下各奏姓名履歷
정조 11년 · 강
命京畿監司徐有防上疏還給
정조 11년 · 목
疏略曰臣之過期蹲涕非不知悉陳衷懇而大僚請仍旣係別例俟敎差代又有特旨不敢煩請今幸館廨之修繕才訖賑糴之穀簿粗完則臣可以及此言私矣乞遞臣藩任敎曰旣非腴藩且有待下敎差代之命而穀簿尙未釐正外此多有未了則徑進辭疏有若例讓然事體不當若是原疏還給捧納承旨推考
정조 11년 · 강
命引儀唱才成就另責實效
정조 11년 · 목
敎曰職雖末官所任亦自不輕立殿陛唱謁朝儀近來初仕之類莫不駭怪無一人成樣固已可駭今政初仕中一人尤不能開口贊儀例主廳薦與該引儀初欲嚴處聞贊儀言旣非廳薦云且參下引儀無非此類故今番則姑且勿問參上御前唱數人若老且病則將使院吏代唱乎此後唱才成就之方不可不另責實效令該曹別講秉公搜才之道以草記稟處事分付
정조 11년 · 강
命兩道初仕人取才矢數問于該曹收用
정조 11년 · 목
敎曰雖以柔遠之意兩道初仕望西點鐵山北點三水而更思首擬人萬一以取才居道矢數懸殊於蒙點人則殊非公選擧之意渠輩亦當抑菀問于該曹如果然矣兩居首更試以劃多者收用本矢數與已受點人如不懸殊置之事兵判知悉
정조 11년 · 강
命儒生殿講明日爲之
정조 11년 · 목
因日次儒生殿講取稟敎以歲除不遠連次留滯明日爲之處所便殿爲之又因儒生書啓敎以上齋生待題下應製
정조 11년 · 강
遞執義盧廷良掌令金觀欽金宅洙持平李冕膺司諫宋銓獻納李殿摸正言權儐宋煥德
정조 11년 · 목
因茶時啓稟敎以在外及違牌人竝許遞與未差之代今日政差出又因兩司牌招啓稟敎以兩司踏下之代今日政差出與長官待下批牌招
정조 11년 · 목
以吳載純爲吏曹判書洪聖淵爲執義李秀夏爲司諫李羽晉權應奎爲掌令金鼎國爲持平金光岳爲獻納韓興裕朴猷煥爲正言李坤爲禮曹判書申大升爲同義禁
정조 11년 · 강
以曺命業爲掌令柳誨爲正言韓德厚曺允遂爲持平
정조 11년 · 목
敎曰在外人員許遞與未差之代前望單子入之待開門一體牌招又敎曰持平前望單子人之待下批牌招
정조 11년 · 강
以李文源爲都總管南玄老爲副總管
정조 11년 · 목
因寶劍望筒敎以未肅拜及時帶亞將人許遞前望單子入之待下批牌招察任